Makula strigo

Makula strigo aŭ Makulostrigo (Strix virgata) estas mezgranda strigo, tio estas birdospecio, fakte noktula rabobirdo, kiu apartenas al genro Strix, parto de pli granda grupo de noktulaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj. Ĝi estas loĝanto en arbaroj de Centra kaj Suda Ameriko el Meksiko ĝis Brazilo kaj Argentino. La kapo kaj dorso estas makulbrunaj kaj la subaj partoj blankecaj, kun vertikalaj strioj en la brusto kaj gorĝo. La okuloj estas malhelaj kaj la kapo estas ronda kaj ili ne havas oreltufojn. Ili estas teritoriemaj kaj trovitaj en sekaj arbaroj kaj ĝangaloj en altecoj de ĝis 2,500 m super marnivelo.

Taksonomio
La Makula strigo estis priskribita de la usona ornitologo John Cassin en 1849 kaj ĝi ricevis la duvortan nomon Syrnium virgatum. La dato estis 1848 sed la volumo estis publikigita la sekvan jaron. En 1999, Wink kaj Heidrich transigis ĝin al la genron Strix, sed tio estas ankoraŭ malakceptita fare de kelkaj fakuloj.

Aspekto
La makula strigo estas mezgranda strigo kun plenkreskuloj atingantaj 280 ĝis 355 mm en longo. Inoj estas konsiderinde pli grandaj ol maskloj; la makula strigo montras la plej grandan gradon de seksa duformismo de iu ajn specio de strigo. La krono, nuko kaj dorso estas makulecaj en pluraj nuancoj de malhelbruna, la vizaĝdisko estas palbruna kaj la gorĝo, brusto kaj ventro estas blankecaj kun karakterizaj vertikalaj brunaj strioj. La grandaj okuloj estas brunaj, la beko estas grizecflava aŭ grizecblua, kaj la kruroj kaj piedoj estas grizecflavaj. Estas pli malhela formo de la birdo kun sablokoloraj brusto kaj ventro. Makulaj strigoj produktas gamon da vokoj kiuj inkludas huŭon uzatan en konservado de teritoriolimoj, kaj diversajn fajfojn, kriegojn kaj siblojn.

Distribuado kaj habitato
La makula strigo estas indiĝena de Centra kaj Sudameriko. Ĝia teritorio etendiĝas de Meksiko suden ĝis Argentino kaj Brazilo kaj ĝi estas trovita ĉe altecoj ĝis proksimume 2,500 m. Ĝi enloĝas diversajn arbarkovritajn vivejojn inkluzive de pluvarbaro, maldensaj arbarbordoj, seka dornarbaro, pin-kverka maldensarbaro kaj plantejoj kaj ankaŭ malferma kamparo kun disaj arboj. En kelkaj partoj de sia teritorio ĝi estas ofta kaj ĝi ofte troviĝas proksime al homaj loĝejoj. En 1983, specimeno estis prenita sur la usona flanko de la Rio Grande, tiel establante unua registro por Usono. Kvardek jarojn poste, makula strigo estis fotita en Starr County, Teksaso, kaj ekzistas ankaŭ registro de 2006 de la sama ŝtato.

Kutimaro
La makula strigo estas noktema kaj pasigas la tagon en densa vegetaĵaro kie ĝi povas esti ĉikanita de aliaj birdoj. Ĝiaj grandaj okuloj estas adaptitaj por vido ĉe malaltaj niveloj de lumo, kaj ankaŭ ĝia aŭdo estas akra. Ĝi estas predanto kaj nokte ofte ripozas sur branĉo apud maldensejo aŭ ĉe rando de maldensarbaro serĉante predon. Kiam ĝi detektas malgrandan moviĝantan objekton, ĝi saltas malsupren de sia ripozejo per silentaj flugiloj sur sian celon, kiu povas esti malgranda mamulo, birdo, reptilio aŭ amfibio aŭ granda skarabo, akrido aŭ alia insekto/artropodo. Oni scias, ke ĝi ĉasas vespertojn.

La makula strigo reproduktiĝas inter februaro kaj majo en Kolombio kaj en septembro ĝis novembro en Argentino. Ĝi kutime nestumas en arbotruo, sed ankaŭ povas elekti malplenan neston konstruitan de alia specio. Unu aŭ kutime du blankaj ovoj estas demetataj kaj kovataj de la ino kaj ambaŭ gepatroj zorgas pri la idoj.

Statuso
La makula strigo havas tre larĝan teritorion kaj la nombro da individuaj birdoj estis taksita ie inter kvincent mil kaj kvin milionoj. Ĝi estas listigita de la IUCN kiel "Malplej Zorgiga" sur la bazo ke, kvankam ĝiaj nombroj povas esti malpliiĝantaj iomete, ili ne faras tion kun tia rapideco kiu pravigus meti la birdon en pli vundebla kategorio.

 Notoj kaj referencoj 

 König, Claus; Weick, Friedhelm & Becking, Jan-Hendrik (1999): Owls: A guide to the owls of the world. Yale University Press, New Haven. 

 Eksteraj ligiloj 


 Foto ĉe 

Kategorio:Strigoformaj
Kategorio:Strigedoj
Kategorio:Birdoj de Centra Ameriko
Kategorio:Birdoj de Kolombio
Kategorio:Birdoj de Venezuelo
Kategorio:Birdoj de Brazilo
Kategorio:Birdoj de Sudameriko
Kategorio:Birdoj de Meksiko